|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533 **e-mail:** **info@rigasfereospeiraias.gr** **http://www.rfp.gr** |



ΠΕΙΡΑΙΑΣ 16/12/2024, Α.Π: 134

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ, ΣΥΛΛΟΓΟ ΕΚΠΑΙΔΕΥΤΙΚΩΝ Π.Ε. ΝΕΑΣ ΣΜΥΡΝΗΣ

**Θέμα: Ψήφισμα συμπαράστασης στους/στις συναδέλφους του 2ου Δημοτικού Σχολείου Νέας Σμύρνης**

Μετά την παραπομπή απεργών νεοδιόριστων σε πειθαρχικό για μη συμμετοχή στην αξιολόγηση, μετά τις διώξεις της προέδρου και των μελών του ΔΣ του συλλόγου Θουκυδίδης για το μοίρασμα επιστολής του συλλόγου ενάντια στις εθνικές εξετάσεις PISA, μετά τη δίωξη της δασκάλας του 3ου Δημοτικού Σχολείου Ταύρου γιατί η ζωγραφιά των παιδιών της έγραφε «Λευτεριά στην Παλαιστίνη», μετά την απαξίωση και απόρριψη των νόμιμων αιτημάτων για σπάσιμο πολυπληθών τμημάτων, **9 (!) συνάδελφοι και συναδέλφισσες του 2ου Δημοτικού Σχολείου Νέας Σμύρνης καλούνται σε απολογία!**

**Ακόμα και για ασήμαντη αφορμή … ΕΔΕ στη Δ΄ Διεύθυνση!**

Με έκπληξη και αγανάκτηση ενημερωθήκαμε ότι 9 συνάδελφοι/σσες του 2ου Δημοτικού Σχολείου Νέας Σμύρνης καλούνται να καταθέσουν σε ΕΔΕ που διεξάγεται κατ’ εντολήν της Δ΄ Διεύθυνσης, με βάση αναφορά της διευθύντριας, η οποία αναφορά έχει ανακληθεί από την ίδια!

Σύμφωνα με ενημέρωσή μας τα γεγονότα έχουν ως εξής:

Την Πέμπτη 30 Μαΐου 2024 έγινε στάση εργασίας στο πλαίσιο των αποφάσεων της ΔΟΕ, λόγω προγραμματισμένης επίσκεψης της αξιολογήτριας Θεατρικής Αγωγής. Η Πρόεδρος του Συλλόγου (η οποία εργάζεται στο συγκεκριμένο σχολείο), μαζί με άλλους εκπαιδευτικούς του σχολείου, συνάντησαν την αξιολογήτρια στην αυλή του σχολείου και την ενημέρωσαν για τις θέσεις του Συλλόγου και της Ομοσπονδίας σχετικά με την αξιολόγηση. Η αξιολογήτρια μετά τη σύντομη συζήτηση δήλωσε ότι την παρούσα στιγμή δεν επιθυμεί να προχωρήσει στην αξιολόγηση και αποχώρησε. Η διευθύντρια του σχολείου, στο τέλος της συνάντησης, αφού εξέφρασε την πλήρη ικανοποίησή της για τους ήπιους τόνους και το κλίμα που επικράτησε στη συνάντηση με την κ. σύμβουλο, στη συνέχεια, με προτροπή του Δ/ντή της Δ΄ Διεύθυνσης, χωρίς καμία περαιτέρω διερεύνηση, έκανε αναφορά σε εννέα (9!) εκπαιδευτικούς του σχολείου, μια αναφορά γεμάτη με αντιφάσεις και ανακρίβειες, ότι δήθεν παρεμποδίστηκε η αξιολογήτρια. Μετά από συζήτηση σε έκτακτη συνεδρίαση του Συλλόγου Διδασκόντων, η διευθύντρια παραδέχτηκε ότι δεν είχε διερευνήσει επαρκώς τα γεγονότα και ανακάλεσε γραπτά την προηγούμενη αναφορά της. Αυτό όμως το γεγονός φαίνεται ότι δεν ήταν επαρκές για τον Διευθυντή Εκπαίδευσης της Δ΄ Αθήνας ο οποίος διέταξε ΕΔΕ.

**Αναρωτιόμαστε:** Στη Δ΄ Αθήνας, έχουν δικαίωμα οι εκπαιδευτικοί και τα συνδικαλιστικά τους όργανα να ενημερώνουν τους αξιολογητές νεοδιόριστων για τις θέσεις του κλάδου ή όχι; Ποιοι είναι αυτοί που επιθυμούν να επιβληθεί παντού σιγή νεκροταφείου; Η διοίκηση έχει δικαίωμα να ενεργεί εκδικητικά;

Για μια φορά ακόμα στη Δ΄ Διεύθυνση Αθηνών πλήττεται η συνδικαλιστική ελευθερία και τα δημοκρατικά δικαιώματα!

Οι εκπαιδευτικοί, με δεδομένες τις συνθήκες εγκατάλειψης του Δημόσιου Σχολείου από την πολιτεία, έχουν να ασχοληθούν με ιδιαίτερα δύσκολο έργο. Η διατάραξη της ομαλής λειτουργίας ενός ολόκληρου σχολείου για ασήμαντη αφορμή είναι για μας ένα ακόμα δείγμα αδιαφορίας για τις πραγματικές ανάγκες μαθητών –γονέων –εκπαιδευτικών.

**Φτάνει πια!**

**Όχι στις διώξεις και την καταστολή της συνδικαλιστικής έκφρασης!**

Το Δ.Σ. του Α΄ Συλλόγου Εκπαιδευτκών Π.Ε. Πειραιά «Ρήγας Φεραίος» στηρίζει τους **τους/τις συναδέλφους του 2ου Δημοτικού Σχολείου Νέας Σμύρνης και απαιτεί να παύσει κάθε σκέψη για δίωξή τους.**

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |